જૂના પોલીસ ટ્રેનીંગ સેન્ટરની આ પડતર ઈમારતમાં શરાબીઓનો અડ્ડો જામતો હતો. એટલું જ નહીં, ૧૦ વર્ષમાં ત્યાં પાંચ તો હત્યા નિપજાવવામાં આવી હતી. કુખ્યાત શાયર ભાણાનું ખૂન ત્યાં થયું હતું, તો ગંજીવાડાના ગોરધન કોળીની લાશ પણ ત્યાંથી મળી હતી. છેલ્લે, ગત ફેબ્રુઆરીની ૯મી તારીખે માસુમ બાળકી પર હેવાનિયત આચરી હત્યા કરાઈ હતી. આ વિસ્તારના રહેવાસીઓ પોલીસ અવાવરૂ સ્થળ પ્રત્યે બેધ્યાન હોવા મુદ્દે આક્રોશિત હતા, જેના તલસ્પર્શી અહેવાલ તા.૧૨, ૧3 અને ૧૪ ફેબ્રુઆરીએ "નવગુજરાત સમય"માં પ્રસિધ્ધ થયા હતા. જે-તે સમયે પોલીસ કમિશનર અનુપમસિંઘ ગહેલોતે રૂખડિયા કોલોની, જંકશન, ભક્તિનગર સ્ટેશન, ૮૦ ફૂટ રોડ સહિતના વિસ્તારમાં જયાં જયાં આવી ઈમારતો છે તેના નિકાલ માટે કાર્યવાહી કરવા ખાતરી આપી હતી. આમાંના પીટીસી ગ્રાઉન્ડનું ખંડેર તોડી પણ પડાયું છે. ગેહલોતે જણાવ્યું કે આ મિલ્કત કેન્દ્ર સરકારની માલિકીની હોવાથી લંબાણપૂર્વકના પત્ર વ્યવહારોને અંતે ઈમારત તોડવાનું અને ઈમલા નિકાલનું ટેન્ડરિંગ શકય બન્યું હતું. છેલ્લા ૧૦ દિવસથી ડી.સી.પી. અને પી.આઈ.ની હાજરીમાં પી.ટી.સી. ખંડેર ઈમારત તોડવાનું ચાલુ હતું. હવે ત્યાં સમથળ મેદાન જ રહી જશે.